**R E P U B L I K A H R V A T S K A**

**KRAPINSKO-ZAGORSKA ŽUPANIJA**

 **Upravni odjel za prostorno uređenje,**

 **gradnju i zaštitu okoliša**

KLASA: UP/I-351-01/17-01/09

URBROJ: 2140/01-08/1-17-4

Krapina, 2. listopada 2017.

Krapinsko-zagorska županija, Upravni odjel za prostorno uređenje, gradnju i zaštitu okoliša, temeljem članka 30. stavka 4. vezano uz članak 29. stavak 2. Zakona o zaštiti prirode („Narodne novine“ broj 80/13), a povodom zahtjeva nositelja zahvata HRVATSKE VODE vodnogospodarska ispostava za mali sliv „Krapina-Sutla“, Zagrebačka 13, Veliko Trgovišće za Prethodnu ocjenu prihvatljivosti za ekološku mrežu za zahvat „Radovi preventivne obrane od poplave na uređenju potoka Ravninščica u Đurmancu“, nakon provedenog postupka, donosi

**R J E Š E N J E**

Planirani zahvat „Radovi preventivne obrane od poplave na uređenju potoka Ravninščica u Đurmancu“ nositelja zahvata HRVATSKE VODE vodnogospodarska ispostava za mali sliv „Krapina-Sutla“, Zagrebačka 13, Veliko Trgovišće, **prihvatljiv je za ekološku mrežu.**

**O b r a z l o ž e n j e**

Upravni odjel za prostorno uređenje, gradnju i zaštitu okoliša Krapinsko-zagorske županije (u daljem tekstu: Upravni odjel) zaprimio je 07.09.2017. godine zahtjev (KLASA: 325-02/17-03/0000004; URBROJ: 374-3503-01-17-1) nositelja zahvata HRVATSKE VODE vodnogospodarska ispostava za mali sliv „Krapina-Sutla“, Zagrebačka 13, Veliko Trgovišće, za provedbu postupka Prethodne ocjene prihvatljivosti za ekološku mrežu za zahvat „Radovi preventivne obrane od poplave na uređenju potoka Ravninščica u Đurmancu“ na k.č.br. 4086/3, 4086/20, 4086/18, 4086/16 k.o. Đurmanec. U zahtjevu su sukladno odredbama članka 30. stavka 2. Zakona o zaštiti prirode navedeni svi podaci o nositelju zahvata i idejno rješenje zahvata.

Upravni odjel je 7. rujna 2017. godine temeljem članka 30. stavka 3. Zakona o zaštiti prirode zatražio (KLASA: UP/I-351-01/17-01/09, URBROJ: 2140/01-08/1-17-2) prethodno mišljenje Hrvatske agencije za okoliš i prirodu (u daljnjem tekstu: Agencija). Upravni odjel je zaprimio mišljenje Agencije (KLASA: 612-07/17-38/892, URBROJ: 427-07-10-17-2 od 27. rujna 2017. godine) u kojem se navodi da s obzirom na obilježja i lokaciju zahvata, Prethodnom ocjenom zahvata može se isključiti mogućnost značajnih negativnih utjecaja na cjelovitost i ciljeve očuvanja područja ekološke mreže te se smatra da je ovaj zahvat prihvatljiv i nije potrebno provesti Glavnu ocjenu zahvata.

U provedbi postupka ovaj Upravni odjel razmotrio je predmetni zahtjev, priloženu dokumentaciju, podatke o ekološkoj mreži (područja ekološke mreže, ciljane vrste i stanišne tipove) i mišljenje Agencije te utvrdio sljedeće.

Zahvatom su planirani radovi preventivne obrane od poplave na uređenju potoka Ravninščica u Đurmancu k.č.br. 4086/3, 4086/20, 4086/18, 4086/16 k.o. Đurmanec u dužini 1,92 km. Prema projektnoj dokumentaciji potok Ravninščica utječe u potok Krapinicu nizvodno od centra Đurmanca te zajedno sa potokom Putkovec i spomenutom Krapinicom tvori hidrografski čvor na području Đurmanca. S obzirom na bujični karakter navedenih vodotoka i kratko vrijeme koncentracije velikih voda dolazi do pojave istovremenih maksimalnih vodnih valova u Krapinici i opasnosti od poplava za sva naseljena područja u blizini tih vodotoka. Uz predmetnu dionicu potoka Ravninščica nalaze se većim dijelom obrađena poljoprivredna polja, osim na dijelu od km 0+650 do km 0+900 gdje desnom obalom prolazi uz ograđena dvorišta obiteljskih kuća. Projektirani profil je trapeznog oblika širine dna 2 m, projektirani pokos vodotoka je 1:1,5, a izveo bi se oblaganjem kamenom oblogom do visine 1 m (kamen lomljenak 15-30 cm, debljina obloge 40 cm) ispod koje se postavlja geotekstil. Predmetnim zahvatom planirana je i sječa šiblja (cca 11724 m²), uklanjanje i zbrinjavanje panjeva (cca 250 km) i iskop zemljanog materijala (cca 11386m³).

Planirani zahvat nalazi se izvan područja ekološke mreže (Uredba o ekološkoj mreži „Narodne novine“, broj 124/13, 105/15), a najbliže područje ekološke mreže predmetnom zahvatu je Područje očuvanja značajno za vrste i stanišne tipove (POVS) „*HR2001115 Strahinjčica*“ udaljeno oko 400 m od predmetnog zahvata.

Slijedom iznijetog u provedenom postupku Prethodne ocjene prihvatljivosti za ekološku mrežu, analizom mogućih značajnih negativnih utjecaja predmetnog zahvata na ciljeve očuvanja i cjelovitost područja ekološke mreže, ocijenjeno je da se može isključiti mogućnost značajnih negativnih utjecaja na ciljeve očuvanja i cjelovitost područja ekološke mreže te je stoga riješeno kao u izreci. Sukladno navedenom za planirani zahvat **nije potrebno provesti postupak Glavne ocjene prihvatljivosti za ekološku mrežu.**

Člankom 29. stavkom 2. Zakona o zaštiti prirode propisano je da Upravni odjel provodi Prethodnu ocjenu za zahvate za koje upravno tijelo provodi postupak procjene utjecaja na okoliš ili postupak ocjene o potrebi procjene utjecaja na okoliš prema posebnom propisu kojim se uređuje zaštita okoliša, za zahvate na zaštićenom području u kategoriji regionalnog parka, značajnog krajobraza, park-šume, spomenika prirode i spomenika parkovne arhitekture i za zahvate na području koje nije ujedno i zaštićeno područje osim za zahvate iz stavka 1. podstavka 1. istog članka Zakona.

Prema članku 30. stavku 4. Zakona o zaštiti prirode ako nadležno tijelo isključi mogućnost značajnih negativnih utjecaja zahvata na ciljeve očuvanja i cjelovitost područja ekološke mreže, donosi rješenje da je zahvat prihvatljiv za ekološku mrežu, stoga je riješeno kao u izreci.

U skladu s odredbama članka 44. stavka 1. i 2. Zakona o zaštiti prirode ovo Rješenje dostavlja se Ministarstvu zaštite okoliša i energetike i inspekciji zaštite prirode, a prema članku 44. stavku 3. istoga Zakona ovo Rješenje se objavljuje na internetskih stranicama Krapinsko-zagorske županije.

**Međutim, napominjemo da je sukladno Uredbi o procjeni utjecaja zahvata na okoliš (Narodne novine 61/14, 3/17), navedeni zahvat na popisu zahvata za koje se provodi ocjena o potrebi procjene utjecaja zahvata na okoliš, a za koje je nadležno upravno tijelo u županiji (Prilog III, 2.2. Kanali, nasipi i druge građevine za obranu od poplava i erozije obale), te je za predmetni zahvat potrebno provesti postupak ocjene o potrebi procjene utjecaja zahvata na okoliš, a o čemu je Hrvatska agencija za okoliš i prirodu dala svoje mišljenje.**

Upravna pristojba na zahtjev i ovo Rješenje naplaćena je u iznosu od 70,00 kuna u državnim biljezima prema tarifnom broju 1. i 2. Tarife upravnih pristojbi, Zakona o upravnim pristojbama („Narodne novine” broj 115/16).

UPUTA O PRAVNOM LIJEKU:

Protiv ovog Rješenja može se izjaviti žalba Ministarstvu zaštite okoliša i energetike, Zagreb, Radnička cesta 80, u roku od 15 dana od dana primitka Rješenja.

Žalba se predaje ovom tijelu neposredno u pisanom obliku ili usmeno na zapisnik ili se šalje poštom.

**PROČELNIK**

mr.sc.Stjepan Bručić, dipl.ing.građ

DOSTAVITI:

1. HRVATSKE VODE, Vodnogospodarska ispostava za mali sliv „Krapina-Sutla“, Zagrebačka 13, Veliko Trgovišće
2. Ministarstvo zaštite okoliša i energetike, Zagreb, Radnička cesta 80
3. Ministarstvo zaštite okoliša i energetike, Sektor inspe**kcijskog nadzora zaštite prirode,** Zabok, Kumrovečka 6
4. Evidencija, ovdje
5. Pismohrana, ovdje